Tronkstraf wag nou as jy oor kwalifikasies liegFoto: SAPD/Facebook Streng nuwe wetgewing wat ernstige strawwe instel vir mense wat oor hul kwalifikasies lieg, is by die parlement ingedien. Die Wysigingswet op die Nasionale Kwalifikasieraamwerk maak ook voorsiening vir ’n nasionale register waarin die name van diesulkes opgeteken sal word. Die parlementêre portefeuljekomitee oor hoër onderwys en opleiding sal die wetgewing nou finaliseer voordat die Nasionale Vergadering dit aanvaar of verwerp. In hierdie stadium blyk daar egter oor partygrense heen instemming te wees oor die algemene strekking van die wetgewing, met die ANC en die DA wat reeds hul steun uitgespreek het vir die bekamping van die euwel van vals aansprake op kwalifikasies, en die ongeldig verklaring van bedenklike kwalifikasies – baie uit die buiteland – wat nie akademies op peil is nie en soms selfs gekoop eerder as verwerf word. “Wanvoorstelling van ’n kwalifikasie” word vir die doel van die wetgewing tweeledig gedefinieer. Eerstens is daar kwalifikasies wat bona fide as outentiek deur die verwerwer daarvan ingehandig word, in die geloof dat dit wel geldig is, maar wat nie aan die Suid-Afrikaanse kwalifikasieraamwerk se vereistes voldoen nie. In so ’n geval is daar wanvoorstelling en is die kwalifikasie ongeldig, maar die fout is in goeder trou begaan en geen straf word vir die persoon wat op die kwalifikasie aanspraak gemaak het, uitgestippel nie. Die tweede definisie is waar ’n kwalifikasie valslik deur die houer daarvan voorgehou word as op ’n meer gevorderde vlak as wat die Suid-Afrikaanse Kwalifikasie-owerheid (SAQA) daaraan toegeken het. Dit is hier waar die valbyl sekuur gaan neerkom op diegene wat oor hul kwalifikasies lieg. Die wetsontwerp plaas die verpligting op die departement van hoër onderwys en opleiding om ’n databasis van alle erkende kwalifikasies te skep sodat dit deur werkgewers geverifieer kan word. Daar sal ’n afsonderlike openbare register geskep word met die name en oortredings van enigeen wat skuldig is aan misleiding oor kwalifikasies, en ’n ander register van al die valse kwalifikasies wat nie erken word nie. ’n Register van alle oorsese kwalifikasies wat in Suid-Afrika erken word, word ook geskep. Argieffoto. Een van die strengste nuwe bepalings is daarop gemik om kansvatter-instellings aan die kaak te stel. Dit sluit in of die instelling wettig geregistreer is, of die inhoud van die kursus op peil is, of daar ’n aanvaarbare hoeveelheid klastyd vir onderrig opsygesit is, of die kwalifikasie bloot te koop aangebied is, en of die lengte van die studie genoegsaam en op standaard is. Enige van die bogenoemde oortredings en oortreders se name en die besonderhede van hul oortredings moet aan die tersaaklike beroepsliggame gerapporteer word vir streng optrede. Wat strawwe betref, is die wetsontwerp spesifiek streng. Enigeen wat beweer hulle het ’n kwalifikasie waaroor hulle nie beskik nie, is skuldig aan bedrog en moet dienooreenkomstig gestraf word. Enige instelling wat verkeerdelik akkreditasie beweer, is ook skuldig aan bedrog. Enigeen wat ’n ongeldige kwalifikasie of vals studiedata uitreik, is skuldig aan vervalsing. Enigeen wat medepligtig is aan bogenoemde drie misdrywe kan ’n boete of tronkstraf van tot drie jaar opgelê word. In ’n spesifiek duidelike aanduiding dat die euwel van leuens oor kwalifikasies ernstig opgeneem en gestraf sal word, bepaal die wetgewing spesifiek dat howe verplig word om die skade wat ander werkaansoekers gely het weens die wanvoorstelling van ’n persoon se kwalifikasies, en die geldelike voordeel wat so ’n bedrieglike aansoeker uit hul bedrog bekom het, as verswarend tot vonnis te reken.